Family Meeting

Family Meeting on kokkolalaisen Wentus Blues Bandin 20-vuotispäivien kunniaksi tehty musiikkidokumenttielokuva, jonka on käsikirjoittanut ja ohjannut Heikki Kossi. Elokuvasta on julkaistu DVD-video vuonna 2007 ja musiikkiäänitteen on julkaissut Bluelight Records.

Wentus Blues Bandin 20-vuotisjuhlakonsertti järjestettiin 16. syyskuuta 2006 Helsingin Aleksanterin teatterissa. Konsertissa mukana on useita yhtyeen yhteistyökumppaneita vuosien varrelta. Yhdysvalloista ovat mukana vanhemman polven bluesmuusikot Lazy Lester, Eddie Kirkland, Louisiana Red, heidän oppipoikansa Kim Wilson ja Omar Dykes sekä nuorimmaisena Barrence Whitfield. Englannista on saapunut kitaristilegenda Mick Taylor. Ruotsalaista bluesosaamista edustavat Sven Zetterberg, Clas Yngström sekä Tore Berglund. Lisäksi elokuvan alussa tavataan nuoremman polven blueslaulaja ja kitaristi Eric Bibb, joka oli jälleen saapunut Suomeen konsertoimaan WBB:n kanssa. Bibb ei esiinny itse juhlakonsertissa, vaan ainoastaan WBB:n treenikämpällä. Lisäksi hänet nähdään YLE Radio Keski-Pohjanmaan studiossa, jossa häntä haastattelee Ismo Vähäsarja. WBB:n treenikämpällä olevista julisteista selviää, että tulevien juhlavieraiden lisäksi yhtye on esiintynyt muun muassa Duke Robillard and the Pleasure Kingsien kanssa.

Elokuvan alaotsikkona on "Play what you feel, feel what you play", joka on elokuvassa Lazy Lesterin aforistinen kommentti.

Wentus Blues Band 

 Mikael Axelqvist – rummut
 Pekka Gröhn – kosketinsoittimet, taustalaulu
 Robban Hagnäs – basso, taustalaulu
 Juho Kinaret – laulu, lyomäsoittimet
 Niko Riippa – kitara
 Kim Vikman – kitara

Juoni 

Elokuvan alussa nähdään mustavalkoisia valokuvia yhtyeen kotiseudulta, muun muassa miesryhmä pirtukanisterien kanssa. Kerrotaan kasku siitä, kuinka Kolumbuksen saapuessa Amerikkaan tätä vastassa oli kokkolalainen oravannahkoineen.

Ensimmäisenä konserttivieraana lentoasemalta haetaan Eddie Kirkland. Tämä saapuu lentokenttäavustajan tuomana pyörätuolissa, mutta pystyy jatkossa kävelemään kävelykepin tukemana. Harjoituksissa ja itse juhlakonsertissa mies on vielä vetreässä laulukunnossa, vaikka sanoo olevansa 83-vuotias. Kuultuaan Lazy Lesterin saapuvan myös esiintymään Kirkland aikoo päihittää tämän. Hän sanoo myös WBB:n olleen paras taustayhtyeensä. Hänelle täytyy muistuttaa että nyt ollaan Helsingissä. Konserttivieraiden oleskelutilassa Kirkland lepäilee, mutta innostuu näyttämään mistä Louisiana Red on saanut aikaisemman kutsumanimensä Rocking Red. Syntymäpäiväillallisilla Kirkland kiittää yhtyettä huolenpidosta.

Omar Dykes kertoo Barrence Whitfieldille käyneensä Suomessa jo ensimmäisellä ulkomaanmatkallaan 1984. Dykesillähän on oma yhtye Omar and the Howlers. Dykes myös pelleilee Kim Wilsonin kanssa karateottelun merkeissä.

Barrence Whitfield kertoo Omar Dykesille käyneensä Suomessa vuonna 1988. Hän ei ole aikaisemmin tavannut Louisiana Rediä eikä Eddie Kirklandia. Nämäkään eivät kuulemma ole tavanneet 50 vuoteen. Whitfield kertoo, että hänen lapsuudenkodissaan soi aina musiikki: gospel, blues ja soul. Hän on myös aloittanut laulamisen kirkon gospelkuorossa. Juhlaillallisilla Whitfield ehdottaa maljaa bluesin jättiläisille: Muddy Watersille, Howlin' Wolfille, John Lee Hookerille, Rice Millerille sekä tietysti läsnäoleville veteraaneille.

Niko Riippa kertoo Barrence Whitfieldille kaskun Louisiana Redistä, että vaimo oli kehottanut treenaamaan, mutta tämä ei kuulemma usko harjoitteluun. Red itse kertoo viettävänsä tyypillistä bluesmiehen elämää, jossa valtatie muodostuu kodiksi. Hän myös muistelee Kirklandin kanssa konserttia John Lee Hookerin kanssa Detroitissa, Harlem Innissä. Red kertoo myös olleensa äsken jenkkikiertueella, muun muassa Phoenixissa, New Mexicossa ja Tucsonissa. Red pitää Niko Riipasta kuin omasta pojastaan. Hän tapailee The Everly Brothersien laulua "Wake up Little Susie" kun Kirkland lepäilee. Samoin hän tapailee laulua viinaanmenevästä intiaanista. Hän kertoo Muddy Watersin opettaneen itselleen slide-tekniikkaa Watersin kotona talvisessa hiilivarastossa. Parivaljakosta on kuulemma kuvakin, ja Red aikoo sellaisen Mick Taylorille lähettää. Toiseksi vaikuttajaksi Red mainitsee Robert Nighthawkin. Mick Taylor ei ole kuulemma tätä tavannut, mutta molemmat ovat sitä mieltä, että Nighthawkin opetuslapsi Earl Hooker on paras slide-kitaristi. Red ei pidä itseään legendana, muusikkona vain. Juhlaillallisilla hän heittää huulta mitä The Beatleseille mahtaa kuulua, että vieläkö ne soittelevat. Itse juhlakonsertissa Red antaa odotella itseään lavalle ja näyttelee horjahtelevaa sinne saapuessaan. Konsertissa hän intoutuu tanssiesitykseenkin. Hän kertoo myös erään naissuhteensa päättyneen New Jerseyssä, kun mustasukkainen nainen oli kaatanut vettä punaisen kitaran, juhlavuoden mallia olevan Gibson Flying V:n päälle. Lazy Lesterin ja Kim Wilsonin kanssa tulee puhetta eläimistä, muun muassa nopeasta mamba-käärmeestä. Red kertoo pitävänsä krokotiileista ja sanoo nähneensä alligaattorin kuljettamassa poikasta selässään.

Kim Wilson kehuu Louisiana Redin Bobin kanssa tekemää levyä. Sven Zetterbergille Wilson näyttää miten George Smith käytti kieltä soittaessaan huuliharppua. Wilson kertoo, että autolla ajaessa on hyvä harjoitella soittamista, niin ei häiritse muita. Hän kertoo myös, että Lazy Lesterin laulutapa on häneen vaikuttanut. Wilson pitää Lesteriä Louisianan musiikin määritelmänä. Hän kertoo myös kaskun siitä, kuinka Albert King palasi kuittaamaan saataviaan konserttijärjestäjältä mukanaan Thompson-konepistooli. Juhlaillallisilla Wilson pitää myös puheen. DVD:n kakkostrailerilla Wilson on sitä mieltä, että äänilevyä ei pitäisi kutsua tuotteeksi, vaan osaksi historiankirjoitusta, taideteokseksi, taiteilijan viestiksi maailmalle.

Lazy Lester arvelee, että sitä on vain niin vanha kuin miltä itsestä tuntuu. Hänellä itsellään ei kuulemma ole aikaa tuntea itseään vanhaksi. On vain pidettävä vauhtia yllä, ettei juutu paikoilleen. Kun Kinaret kertoo Lesterille Aleksanterin teatterin valmistuneen vuoden 1880 tienoilla, niin Lester vitsailee, että he olivat silloin vasta pentuja.

Sven Zetterberg ja Clas Yngström saapuvat samalla lennolla. Saksofonisti Tore Berglund on kuulemma myöhästynyt lennolta, mutta ehtii kuitenkin paikalle seuraavalla lennolla. Zetterbergillä itselläänkin on ollut huonoa onnea, koska jo toisen kerran kitara on hukassa Tukholman ja Helsingin välisellä lennolla. WBB on kuulemma hieman aiemmin pitänyt kaksi keikkaa Zetterbergin kanssa. Zetterberg on lähdössä Kreikkaan lomalle ja vitsailee Kim Wilsonille mitä hänen naisystävänsä mahtaa tykätä siitä, kun hän opettelee täyspäiväisesti huuliharpulla Wilsonin opettamia tekniikoita. Zetterberg sanoo, että huuliharppu oli hänen ensimmäinen ja ainoa soittimensa, jonka hän hallitsee kunnolla. Hän sanoo myös ettei osaa rakastamansa bluesin lisäksi soittaa juuri muuta kuin vähän soulia. Valmistauduttaessa juhlakonserttiin Louisiana Red ihmettelee Pee Weeksi kutsumansa Zetterbergin näyttävää esiintymisasua, joka tuo mieleen sutenööripuvun.

Clas Yngström kertoo tunteneensa Wentus Blues Bandin soittajat 1990-luvun alusta asti ja muistelee ensimmäistä yhteistä konserttia nimeltä Blues Party, jossa mukana olivat myös "Iso-Kalle" ja "Pikku-Pelle". Hän oli nähnyt myös yhtyeen ensimmäisen treenikämpän, joka oli Robban Hagnäsin vanhempien autotallissa. Yngström kertoo pitävänsä Barrence Whitfieldin laulutavasta, jossa on vaikutteita Little Richardilta. Little Richard oli kuulemma Yngströmin toinen idoli heti Disneyn Lumikin jälkeen. Yngströmillä on erikoisrakenteinen kitara, jonka otelautaan on merkitty hänen nimensä. Juhlakonsertissa Yngström kehuu Pekka Gröhnin soittotaitoja. Syntymäpäiväillallisilla Yngström ojentaa osan ruotsalaisten vieraiden lahjoista. Lahja osoittautuu maitopurkiksi.

Mick Taylorilla ja Louisiana Redillä on sekaannusta siitä, mikä slide-putki on kenenkin. Taylor tapailee joutoajalla uutta laulua ja Lazy Lester rummuttaa pöytään. Kirkland kehuu aikaansaannosta. Keskustellessaan Louisiana Redin kanssa Robert Nighthawkista Taylor sanoo, ettei ole tätä tavannut. Redin tavoin hän arvostaa Earl Hookeria slidekitaran ykkössoittajana. DVD:n kakkostrailerilla Taylor kertoo aloittaneensa ammattimuusikon uransa 17-vuotiaana John Mayallin yhtyeessä.

Elokuvan alussa Robban Hagnäs näyttää Eric Bibbille tienviittaa, josta Mikael Axelqvist oli kiireisesti keksinyt yhtyeelle nimen. Yhtyeen syntymäpäivillä se saa lahjaksi tienviittaa vastaavan plakaatin WENTUS BLUES BAND 20, jonka takaosaan on merkitty onnittelijoiden nimikirjoitukset.

Elokuvan lopussa yhtyeen jäsenet katselevat parinkymmenen vuoden takaista valokuvaa, jolloin yhtyeessä oli aluksi viisi jäsentä.

Tuotantotietoja 

 Valmistusvuosi: 2007
 Valmistaja: Mokul Filmi Oy, www.mokulfilmi.com
 Kesto: 1h 24 min.
 Käsikirjoitus ja ohjaus: Heikki Kossi
 Kuvaus: Heikki Färm, F.S.C.
 Leikkaus: Tuuli Kuittinen
 Lavastus: Kalle Nurminen
 Valaisu: Ilkka Paloniemi
 Elokuvamusiikki: Hannu Pikkarainen
 Ääni: Heikki Kossi
 Kuvauspäällikkö: Tiina Niiranen 
 Dokumentaarinen kuvaus: Heikki Färm, F.S.C., Marita Hällfors
 Konserttikuvaus: Olli Varja, Peter Flinkenberg, F.S.C., Timo Heinänen, F.S.C., Tahvo Hirvonen, F.S.C., Tuomo Hutri, F.S.C.
 Tuottajat: Robban Hagnäs & Heikki Kossi

Elokuvan musiikki 

Seuraavassa on lueteltu elokuvassa kuullut musiikkikappaleet, niiden tekijät, oikeudenhaltijat sekä esittäjät:

 Moonshine (Juho Kinaret – Niko Riippa – Robert Hagnäs)
 Manus (Teosto)
 Wentus Blues Band

 I Heard the Angels Singing (Gary Davis)
 Chandos Music (ASCAP), Pohjoismaissa Bonnier Music Publishing AB
 Wentus Blues Band ja Eric Bibb

 Annie-Lee (Juho Kinaret – Niko Riippa – Robert Hagnäs)
 Manus (Teosto)
 Wentus Blues Band, Barrence Whitfield ja Eddie Kirkland

 Lonesome Fugitive (Liz Anderson – Casey Anderson)
 Sony / ATV Acuff Rose Publishing / Sony / ATV Music Publishing Scandinavia
 Lazy Lester

 Backroom Delta (Iverson Minter – Niko Riippa – Juho Kinaret – Robert Hagnäs)
 Manus (Teosto)
 Louisiana Red ja Niko Riippa

 Born on the Bayou (John Fogerty)
 Jondora Music / Prestige Music Ltd
 Wentus Blues Band ja Omar Dykes

 She's Doing the Boogaloo (Sven Zetterberg)
 Amigo Musik / Bonnier Music Publishing AB (Stim)
 Wentus Blues Band, Sven Zetterberg ja Tore Berglund

 Raining in My Heart (James Moore & Jerry West)
 Edition Wilhelm Hansen
 Wentus Blues Band ja Lazy Lester

 Down the Line (Juho Kinaret – Niko Riippa – Robert Hagnäs)
 Manus (Teosto)
 Wentus Blues Band

 Brand New Mojo Hand (Lee Baker Jr)
 Iball Music / Gazell Music
 Wentus Blues Band

 I Got to Go (Walter Jacobs)
 Arc Music Corp. (BMI). Pohjoismaissa Bonnier Music Publishing AB
 Wentus Blues Band, Sven Zetterberg ja Kim Wilson

 Angel Blues (Kent Dykes)
 Big Guitar Music / Kommunikation Musik
 Wentus Blues Band ja Omar Dykes

 Blind Willie McTell (Bob Dylan)
 Special Rider Music / Sony / ATV Music Publishing Scandinavia
 Wentus Blues Band ja Mick Taylor

 Ride on Red (Iverson Minter)
 Manus (Gema)
 Wentus Blues Band ja Louisiana Red

 Hold That Note (Clas Yngström)
 Manus (Stim)
 Wentus Blues Band ja Clas Yngström

 Since I Been Loving You (Oliver Sain)
 Generation Music / Air Chrysalis
 Wentus Blues Band ja Sven Zetterberg

 Pick Up the Pieces (Eddie Kirkland)
 Try Angle
 Wentus Blues Band, Sven Zetterberg ja Eddie Kirkland

 You Gonna Make Me Cry (Deadric Malone)
 Universal / MCA Music Scandinavia AB
 Wentus Blues Band

 It Hurts Me Too (Marshall Sehorn / Elmore James)
 Rhinelander Music / Warner / Chappell Music Scandinavia AB
 Mick Taylor, Louisiana Red ja Lazy Lester

 Stop Twistin My Arm (David Sholl)
 Safesax Publishing / Bug Music Scandinavia
 Wentus Blues Band, Barrence Whitfield, Clas Yngström ja Tore Berglund

 Biscuit Roller (Juho Kinaret – Niko Riippa – Robert Hagnäs)
 Manus (Teosto)
 Wentus Blues Band, Barrence Whitfield, Clas Yngström ja Tore Berglund

Arvioita 

"Eräs kaikkien aikojen parhaista musiikkidokumenteista." – Esa Kuloniemi, Radio Suomi

"Family Meeting on elokuva, jossa on ainekset levitä musiikkia laajemmalle." – Kalle Kirstilä, Kauppalehti

"Family Meeting on aseista riisuva musikaalinen veljesjuhla!" – Hans Sundström, Hufvudstadsbladet

"Elokuvan konserttiosuudet ovat ehkä hienointa musiikkielokuvaa, mitä Suomessa on tähän mennessä tehty." – Ilkka Mattila, Helsingin Sanomat

"Family Meeting kuuluu musiikkielokuvien kansalliseen aateliin." – Jussi Niemi, Aamulehti

"Kaikkien aikojen paras kotimainen musiikkielokuva, jossa kaiken lisäksi on sydäntä mukana." – J.L. Savolainen, Smackthejack.net

Lähteet 

 DVD-video Family Meeting (Mokul Filmi Oy, 2007)

Vuoden 2007 dokumenttielokuvat
Suomalaiset dokumenttielokuvat
Musiikkidokumenttielokuvat